Detektor har spurgt Morten Pedersen, der er afdelingschef for Natur og miljø i Danmarks Naturfredningsforening, om han mener, at man kan kalde det en 'reel reduktion' af den enkelte kommunes CO2-udledning, at strømmen i det danske elnet generelt bliver grønnere.

- Det kan man godt, for det påvirker også den enkelte kommune. Det er jo klart, at det altid er en udfordring for klimaprojekter som det her, at der er ting, man ikke kan opgøre i forhold til, hvor de stammer fra.

- Jeg må bare understrege, at det ikke er formålet med vores projekt at opgøre CO2-reduktionerne så præcist. Det handler om at skabe en bevidsthed ude i kommunerne.

I skriver i jeres regler, at kommunerne ikke skal regne den grønnere el med fordi "de forbedringer, klimakommunen har gennemført for at spare på energiforbruget, kan blive [...] voldsomt overdrevet". Er du enig i de regler?

- Vi er godt klar over, at der er den risiko. Og det er også derfor, vi skriver det. Men vi har ikke mulighed for at sætte et stort avanceret system op, som kan kontrollere og måle det her meget præcist.

Okay, så kommunerne skal ikke tælle det med?

- Nej, som udgangspunkt skal de ikke tælle det med.

Hvorfor kun som udgangspunkt? Skal de ikke bare lade være med at tælle det med?

- Jamen, hvis der er nogle tekniske begrænsninger på det... Men jeg kender ikke til, at vi har haft problemer med det indtil nu, eller at nogle har sagt, at det er helt umuligt at gøre.

Så lad os lige kigge på Aarhus, som er den kommune, der har reduceret CO2-udledningen allermest med 80.000 ton. Mere end halvdelen af det skyldes den grønnere el. Burde den reduktion være regnet med?

- Som udgangspunkt nej, hvis det ikke er noget, Aarhus kommune aktivt har gjort noget for.

Jeg kan jo ikke lade være med at tænke på, hvad det siger om klimakommunernes samlede reduktion på 410.000 ton CO2?

- Jamen, det bliver vi nødt til at kigge på og se, om der er nogle indberetninger, der ikke er, som de skal være. Det kan jeg ikke svare på på stående fod.

Så jeg skal bare lige forstå: I har nogle regler, men I tjekker ikke, om kommunerne lever op til de regler. Alligevel går I ud og fortæller, hvor meget de her kommuner har reduceret deres CO2-udledning med?

- Ja, for vi stoler på de tal, vi får fra dem, og vi har ikke mulighed for at gå dem detaljeret efter.

I skal jo sådan set bare bede kommunerne om at opgøre, hvor meget der skyldes den grønnere strøm, og hvor meget der skyldes andre ting.

- Ja, det er rigtigt, og vi må jo se på, om der er et behov for at kigge tallene efter, når nu I har haft nogle eksperter til at regne på det.